作者:陳人傑
標題:沁園春
內容:如此男兒，可是疏狂，才大興濃。看曹瞞事業，雀臺夜月，建封氣概，燕子春風。叱吒生雷，肝腸似石，才到尊前都不同。人間世，只嬋娟一劍，磨盡英雄。半生書劍無功。漫贏得閒情如二公。向紫雲歌畔，玉舠最滿，紅桃笑裡，金錯長空。駝陌三年，牛腰幾束，半在蘭香巾笥中。君知否，是揚州景物，消得司封。